safouaneb/arywiki huggingface dataset:
عبد السلام البعليوي

عبد السلام البوعليوي ؤلا البعليوي (مزيود ف 1956 ف مراكش) هوّا شاعر ؤ زجال مغريبي. البوعليوي عضو ف رّابطة لوطنية ل شّيعر و لموسيقا، عضو ف جمعية سبعاتو رجال ل لملحون، و عضو مجلس لحكامة ف لكونفدرالية لمغريبية ل لفنون و لاداب. كان جاب لمرتبة تّانية ف مسابقة زّاجال ديال لمهرجان دّولي ل شّيعر و زّاجال ف كازا ف 2008.
فؤاد البياز القاسمي

فؤاد البياز القاسمي (مزيود ف 1974 ف لمحمدية) هوّا شاعر ؤ زجال مغريبي. فؤاد البياز خدّام اطار تقني ف ضّومين د لبيئة، ؤ هوّا ف نفس لوقت رائيس صّالون لادابي ل لابداع تّقافي، كاتب عام ف جمعية طّفولة و شّباب ل تّنمية، عضو اداري ف جمعية دكالة عبدة ل صّيد ب صّقور، كاتب عام ل ملتقى تّنمية و تّواصل و لعمل جّتيماعي، وعضو مكتب رابيطت لمبدعين لعرب فرع لمحمدية. شارك ف بزاف د لمهرجانات تّقافية ؤ لابداعية ف لمغريب.
أحمد صفريوي

احمد صفريوي، تولد ف 1915 ف فاس ؤ مات ف 25 فبراير 2004 ف رّباط، كان كتاتبي ؤ صحافي مغريبي ب لفرانصاوية. كيتعتابر صفريوي من لمؤسسين د لادب لمغريبي لمكتوب ب لفرانصاوية، ؤ كان كيتلقب ب "پيير لوتي لمغريبي". حياتو. تولد صفريوي ف فاس ف 1915 وسط من عائيلة جبلية، ؤ كبر ف لمدينة لقديمة د فاس. مورما قرا ف لمسيد ؤ كمل قرايتو لجاميعية، خدم نايب د لمدير د متحف لبطحاء. كان خدم صحافي ف جورنال ب لفرانصاوية "عمل شّعب". ف 1949، ولا اول مغريبي كيربح لجايزة لادبية د لمغريب، علا لكتاب ديالو "تسبيحة لعنبر". توفا صفريوي ف 25 فبراير 2004، ؤ تدفن ف مقبرة شوهادا د رّباط.
مسيد

لمسيد ؤلا لكُتّاب لقراني (ب لامازيغية ⵜⵉⵎⵣⴳⵉⴷⴰ تيمزݣيدة) هوّا نوع ديال لمدارس لاولية ف لبلدان لاسلامية لي، سيرتو ف لقديم، كانو دّراري صّغار كيبداو تّعليم ديالهوم فيها، ؤ كيتعلّمو لقراية ؤ لكتابة ؤ حفيض لقران، علا يد فقيه. لمسيد كيكون عادتن مولحاق ديال جامع. دابا كايتّعتابر مدراسة تقليدية لي كاتلعب نفس دّور ديال رّوض. لمسايد ف لمغريب لعبو ادوار تاريخية، بحال ف لفترة د لستيعمار لفرانساوي د لمغريب، حيت كانو كيتصاغو فيهوم لخوطاط ديال لموقاومين ؤ لفيدائيين لمغاربا. لمسيد و لمجتمع لمغربي. لمسيد كايجمع بين الدور الديني، والدنيوي، و كايحافظ على تماسك السكان، و كايخليهم مرتابطين بالدين ديال. التسامح و الاعتدال، و كايجنبهم اي انقسام ولا تشتت. و فاش بانت ازمة الارهاب الدولي، و تقاس المغرب بهادشي، ناضت الدولة عاودت هيكلة الحقل الديني، بما فيه المسيد حتى هو، و تراجع دور ديالو و رجعات فيه غير الصلوات الخمسة، والقراية ديال الحزب الراتب، و مابقاوش فيه اللقاءات والاجتماعات ديال مناقشة امور الدوار و المشاكل ديالو، و هادشي باش يفرقو امور الدين على الامور ديال الدنيا. و فاش مابقاش المسيد كايدير الدور ديالو فتحفيظ القران فالدواور ديال المغرب، مابقيناش كانلقاو الدراري صغار حافظين لكتاب الله، و هادشي خلى العلاقة ديال الناس بالمسيد بدات كاتنقص شوية بشوية.
مراد القادري

مراد القادري (مزيود ف 1965 ف سلا) هوّا شاعر ؤ زجّال ؤ ناقد مغريبي ؤ رائيس بيت شّيعر ف لمغريب من يوليوز 2017. مراد القادري باحت ف مجال سّياسات و لادارة تّقافية، و ؤستاد زائر ف كلية لاداب و لعولوم لانسانية د بن مسيك سيدي عتمان جامعة لحسن تّاني ف الدار البيضا، ؤ كيراس لمجلس لفني د مؤسسة لمورد تّقافي ف بيروت، لبنان. تطرجمو بزاف د لاعمال ديالو ل لوغات خرين بحال لفرانساوية، نّݣليزية، رّوسية، طّاليانية ؤ سّپنيولية. مراد القادري تخرج من كلية لاداب و لعولوم لانسانية د جاميعة محمد لخاميس ف رّباط عام 1991، ؤ كان دار تّيز د دّوكتورا ديالو ف لادب لمغريبي لحاديت، من كلية لاداب و العولوم لانسانية د جامعة سيدي محمد بن عبد الله ف فاس، علا لاعمال زّجلية ديال احمد لمسيّح عام 2012. كان مستشار تقافي ف لحوكومة د جطو.
فاطمة معروفي

فاطمة معروفي (مزيودة ف 1977 ف رّباط) هيّا شاعيرة مغريبية كاتكتب ب لعربية ؤ دّاريجة. فاطمة معروفي كبرات ف فاميلة متقفة، ؤ كانت خدات لباك ديالها ف لقتيصاد، ؤ بدات لكتابة كا هواية. عندها عاداد د دّواوين لمنشورة، ؤ شاركات ف بزاف د لمهرجانات ؤ تضاهورات تّقافية ف لمغريب ؤ برا. بطاقة تعريف. فاطمة معروفي (تزادت فـ 30 اكتوبر 1977 فالرباط) شاعرة مغربية، عندها بزاف ديال المشاركات الادبية والشعرية، كتكتب بالعربية الفصحى وبـ الدارجة المغربية البيضاوية، ونشرت اعمالها فـ عدة مواقع وصحف الكترونية عربية. نشاة فاطمة معروفي. تزادت فاطمة معروفي فمدينة الرباط، وترعرعات فـ عائلة فيها الاب والام و4 ديال الاخوان. الاب ديالها هو العربي معروفي، اللي معروف كـ كاتب وملحن، واخوها بدر الدين معروفي شاعر وملحن حتى هو. قراّت المرحلة الابتدائية والاعدادية فـ مدرسة التوحيد، وكملت قرايتها فـ ثانوية عمر الخيام، وخدات الباكالوريا فشعبة العلوم الاقتصادية. اما البداية الادبية ديالها، فكانت وهي فـ سن الرابعة عشر، ملي بدات تحس بالالهام وبالانين اللي كان الشرارة الاولى للشعر عندها. كتبت اول قصيدة ليها بعنوان "انين الليل"، عبرات فيها على وجدانها واحساسها الصادق، وبدا الحرف عندها بحال الحاكم اللي كيحكم كوامن روحها ومشاعرها بصدق. تجارب فاطمة معروفي المهنية. شاركت فاطمة معروفي فـ بزاف ديال الاعمال الفنية فـ دول عربية، منها افلام قصيرة وروائية، وكانت خدامة فيها فـ ادارة الانتاج. وزادت حتى ساهمات فـ كتابة روايات وقصص لبعض القنوات الخليجية والعربية. نشاطات ومساهمات فاطمة معروفي. شاركت فاطمة معروفي فـ بزاف ديال الفعاليات والمهرجانات الثقافية داخل المغرب وخارجه. من بين المشاركات ديالها، وكيقول النقاد على التجربة ديالها ان "الابداع النسائي المغربي بصحة جيدة جدًا"، وفاطمة معروفي كتعتبر من الاصوات الشعرية النسائية اللي بصمات حضورها فـ الساحة الادبية المغربية والعربية اصدارات فاطمة معروفي. اصدرت الشاعرة فاطمة معروفي مجموعة ديال الدواوين الشعرية، اللي كتعكس تنوّع التجربة ديالها بين الاحساس، والعمق، والتامل، ومن بين هاد الاصدارات:
محمد مومر

محمد مومر (مزيود ف 1963 ف سطات) هوّا شاعر ؤ زجال ؤكاتب مسراحي مغريبي، ؤ كان رائيس رّابيطة لمغريبية د زّاجال من 19 مارس 2011 تال 2019، ؤ رئيس تّيحاد لمغريبي ل تّقافات لمحلية. شارك ف عاداد ديال تّضاهورات ؤ لمهرجانات تّقافية ؤ شيعرية، ؤ عندو دواوين منشورة. كتب سّيرة ديالو دّاتية علا شكل ديوان زجلي ب عنوان "سلسول التخمام"، لي تّنشر ف 2010، ؤ كيجمع مابين شّيعر ؤ نّتر. ساهم ايضا ب مجموعة د لكتابات لمسراحية و تلفزيونية و مجموعة د لقصايد لي تغنّات. لاعمال ديالو. اعمال تيليفيزيونية. شارك محمد مومر ف مجموعة لبرامج ؤ د سّيناريوهات د اعمال لي دازو ف تّلفازة، من بينهوم:
محمد لفاسي

محمد الفاسي (مزيود ف 1908 ف فاس، مات ف 1991) هوّا كاتب ؤ موطرجيم ؤ ؤستاد مغريبي، لي كان حتا اول وزير ديال تّعليم ف تّاريخ د لمغريب. عندو بزاف د لكتوبا ؤ طّراجيم ب لعربية ؤ لفرانساوية، ؤ كان حتا من لموقاومين ل سّتيعمار لفرانساوي ل لمغريب، ؤ سنا علا لواتيقة د لموطالبة ب سّتيقلال. حياتو ؤ لكاريير ديالو. محمد الفاسي بدا تّعليم ديالو ف فاس، ؤ مشا من بعد ل فرانسا باش يكمل قرايتو، فين خدا لّيصونس ف جاميعة سّوربون. ؤ موراها ميتريز من معهد دّيراسات شّرقية ف پاري. تمّاك اسس جمعية طّلابية ل دّيفاع علا لمغريب ضد سّتيعمار لفرانساوي، ؤ ساهم ف تاسيس "جمعية طلاب شمال افريقيا" تّقافية. كان حتا ف لّجنة تّحضيرية ديال لمؤتمر تّالت ل طّالابا د شمال افريقيا لمسلمين عام 1933. هاد لمؤتمر ساهم ف تعميم لحتيفال ب عيد لعرش ف لمغريب كامل، وخا كان تضييق من سّلطات لفرانساوية. ؤ ساهم ف تاسيس "جمعية تّقافة لعربية" لي كان من بين لاهداف ديالها توحيد طّالابا لعرب من لخاليج تال لاطلس، ؤ تلاقا ف جونيڤ معا لكاتب ؤ لموفكير لّبناني شكيب ارسلان، واحد من لمؤسسين ديال لقومية لعربية. بعدما رجع ل لمغريب، خدم محمد الفاسي كا ؤستاد ف كازا، ؤ موراها ف ليسي مولاي يوسف ف رّباط، ف معهد الدروس العليا، ؤ من بعد ف لمعهد لمولوي لي اسسو لماليك محمد لخامس باش يقراو فيه لؤومارا. ؤ ولا مودير ديال جاميعة لقرويين ف فاس. محمد الفاسي كان هوّا لي مكلف ب لموراسلات مابين لماليك محمد لخامس ؤ لقيادة ديال لحاراكة لوطنية، ؤ كان مشارك ف جّتيماعات سّرية لي منها خرجات لواتيقة د لموطالبة ب سّتيقلال ف 11 يناير 1944، لي حتا هوّا كان من نّاس لي وقّعو عليها، هوّا ؤ مراتو مليكة الفاسي. مورا سّتيقلال د لمغريب، شد محمد الفاسي لمنصب ديال وزير تّعليم ؤ شّباب ؤ رّياضة ف 1955، شّي لي كيجعلو اول وزير مغريبي د تّعليم مورا سّتيقلال ؤ ف تّاريخ د لمغريب. عام 1958 ولّا رائيس د لجاميعة لمغريبية ؤ لبحت لعيلمي، ؤ رائيس لمجلس تّنفيدي ف ليونيسكو من 1958 تال 1966، ؤ عضو ف دّيوان لمالاكي. لاعمال ديالو. محمد الفاسي عندو بزاف د لاعمال لمكتوبة ؤ لمطرجمة، يمكن واصلة ل 300، ب لعربية ؤ لفرانساوية. من بينها:
لفاسي

لفاسي هيّا كنية ديال اشخاص ؤلا فاميلات لي عندهوم ؤصول ؤلا رتيباط ب مدينت فاس ف لمغريب. من بين شّخصيات لي تعرفو ب هاد لكنية (علا حساب تاريخ فين تزادو):
جبل هبري

جبل هبري هو مخروط بركاني واصل لعلو ديالو ل 2104 ميترو علا لهضبة لبازلتية د ازرو ف لاطلس لمتوسط ف لمغريب. جّبل معروف عند لمغاربا ب لحدورا ديالو لعامرة بتلج لي كيتزلقو ف شتوة. لموضع. جبل هبري جا بعيد غير ب 8 كيلوميطر من لجانوب لغربي د ميشليفن ؤ ب تقريبان 26 كيلوميطر علا افران ف لجانوب. تاريخ. اخر نشاط بركاني تشجل ف هبري كان ما بين 1. 8- ؤ 0. 5- مليون عام، لي هو اجدد واحد ف تاريخ جيولوجي د لمغريب. لمخروط سطرومبولي مارخ بين 1. 6- ؤ 1- مليون عام. سياحة. ف شتوة، خصوصا ملي كيطيح تلج، جبل هبري كيولي عليه لاقبال من نّاس لي كيديرو سّياحة جّبلية.
ميشليفن

جبل ميشليفن (ولا غير ميشليفن) هي فوهة بركانية طافية جات علا علو د 2036 ميترو حدا افران ف جبال لاطلس لمتوسط ف لمغريب. هي وحدا من جوج محطات د سكي ف لبلاد، معا ؤكايمدن. لموضع. واصل لعلو د جبل ميشليفن ل تقريبان 2036 ميترو ؤ جا بعيد ب تقريبان 21 كيلوميطر من لجانوب د افران ؤ تقريبان 24 كيلوميطر من لجانوب شرقي د ازرو. ؤ بعيد علا مدون لكبار د فاس ؤ مكناس ب 85 ل 90 كيلوميطر. بعيد عليه جبل هبري غير ب 8 كيلوميطر ف لجانوب لغربي. سياحة. ميشليفن هو طرف من لپارك لوطني د افران. ب نسبة لمغاربا، كيتعتابر بلاصة معروفة لخروج خصوصا ل نزاهة ف صّيف ؤ ل سكي ؤ زليق ف شتوة.
ربيع (فصل)

رّبيع هوّا واحد من لفصول ديال لعام رّبعة. شّتوة كاتجي قبل من رّبيع، ؤ مورا رّبيع كيجي صّيف. رّبيع كيبدا ف 20 ؤلا 21 مارس ف نّص شّمالي د لارض (22 ؤلا 23 شتنبر ف نّص لجانوبي د لارض)، ؤ هوّا اكتر فترة ف لعام ف لعتيدال ديال لحرارة، ؤ طّول د نّهار ف هد لفترة تقريبان كيكون كيساوي طّول د لّيل، يعني 12 ساعة ؤ كيبقا نّهار كيطوال ؤ لّيل كيقصار كل يوم حتا كيوصل صّيف ف 20 ؤلا 21 يونيو ف نّص شّمالي د لارض (22 ؤلا 23 دجنبر ف نّص لجانوبي د لارض). ف لمناطق لقطبية، كيكون رّبيع قصير بزاف. فاش كيكون رّبيع ف نّص شّمالي ؤلا لجانوبي د لارض، كيكون لخريف ف نّص لاخور. رّبيع ف بزاف د تّقافات مرتابط ب لخصوبة ؤ شّباب ؤ لولادة من جديد، ب سباب لرتيباط ديالو ب انتاج لماكلة. لعشوب كينبتو ؤ كيخضارو ف هاد لفصل بشكل واضح، ؤ لحيوانات كيخرجو من لمبيتة شّتوية ديالهوم، ؤ طّيور كيهاجرو ل لبلايص دّافية لي بدا فيها رّبيع. راس لعام ف تّقويمات لقديمة كان عادتن كيبدا ف هاد لفصل، ؤ بعض تّقويمات، بحال تّقويم لفارسي كيبداو نيت ف شهر مارس، ؤ لحتيفال ديال راس لعام فيهوم كيتّعتابر من اهم لحتيفالات د لعام (بحال نوروز ف ايران ؤ بلدان حداها). بشكل عام، شلا تقافات خرين عندهوم حتيفالات تقليدية ف هاد لفترة، بحال عيد لفصح عند لمسيحيين.
شتوة

شّتوة ؤلا فصل شّتا هيّا وحدة من لفصول ديال لعام رّبعة. شّتوة كاتجي قبل من رّبيع، ؤ قبل منها كيجي لخريف. شّتوة كاتبدا ف 22 دجنبر ف نّص شّمالي د لارض (21 يونيو ف نّص لجانوبي د لارض)، ؤ هوّا ابرد فترة ف لعام ف جميع لمناطق د لارض منغير لمناطق سّتيوائية. كاتكون فيه اقصر مدة ديال نّهار، ؤ اطول مدة ديال لّيل، ؤ كيبقا نّهار كيطوال ؤ لّيل كيقصار كل يوم حتا كيوصل فصل رّبيع ف 20 ؤلا 21 مارس ف نّص شّمالي د لارض (22 ؤلا 23 شتنبر ف نّص لجانوبي د لارض). فاش كاتكون شّتوة ف نّص شّمالي ؤلا لجانوبي د لارض، كيكون صّيف ف نّص لاخور. ف تّقافة لفارسية، كيحتافلو ب اقصر نهار ف لعام لي كيجي ف 20، 21 ؤلا 22 دجنبر، ف حتيفال قديم سميتو يالضا، ؤ لي ف لاصل كان حتيفال ب لميلاد ديال ميثرا، رّب ديال شّعا ؤ شّمش ف دّيانة زّاراديشتية، حيت من داك ليوم كيبدا نّهار يطوال، ؤ كيمتّل لغلب ديال ضّو علا ضّلام.
خريف

لخريف هوا واحد من لفصول ديال لعام رّبعة. صّيف كايجي قبل من لخريف، ؤ موراه كاتجي شّتوة. لخريف كايبدا ف 22 ؤلا 23 شتنبر ف نّص شّمالي د لارض (21 مارس ف نّص لجانوبي د لارض). ، ؤ كيبقا نّهار فيه كيقصار ؤ لّيل كيطوال كل يوم حتا كيوصل فصل شّتوة ف 22 دجنبر ف نّص شّمالي د لارض (21 يونيو ف نّص لجانوبي د لارض). فاش كايكون لخريف ف نّص شّمالي ؤلا لجانوبي د لارض، كيكون رّبيع ف نّص لاخور. ف تّقافة لفارسية، كاين حتيفال ف لبدية ديال لخريف كيتسما "ميهراݣان"، لي كاتعني حرفيا "حتيفال ديال ميهر" (ميهر هيّا سمية خرة ديال رّب ميثرا)، ؤ لي كيتّعتابر عيد ديال لمصاحبة ؤ لحب. كلمة "مهرجان" ف لعربية موخودة نيت من سّمية د هاد لحتيفال.
النشيد لوطني لمغريبي

نشيد لوطني ولا نشيد شريف (ب لفرانساوية: Hymne chérifien) هي معزوفة موسيقية كاتخّدم نشيد وطني د لمملكة لمغريبية. تاريخ. لموسيقا د نشيد لوطني لمغريبي كومپوزاها ليو مورݣان ف لوقيتة د لحيماية لفرانساوية، ف لعهد د سّلطان مولاي يوسف ؤ لمقيم لعام ليوطي. كانت معروفة ف لعشرينات ب سميت "مولاي يوسف" ؤ موراها ب "نشيد شريف"، ؤ كانت كاتخدم باش تدار "تحية" ل سّلطان. لكلمات ب لعربية كتبهوم ف 1969 — تقريبان عشر سنين مورما خدا لمغريب ستيقلال — علي صقلي لحسيني، ب مبادرة من لماليك لحسن تاني، ملي تاهل لمغريب باش يشارك، ف لعام لي من بعد، ف كاس لعالام د كورة. لكلمات ؤ نوطات لموسيقية تحددو رسميا ف لعهد د محمد سّاديس ف لفصل 2 د ضاهير 99-05-1 ديال 23 نونبر 2005.
نص شمالي د لأرض

نّص شّمالي د لارض هيّا لمنطقة ديال لارض لي جات ف شّمال ديال خط سّتيواء. 60. 7% ديال لمساحة د نّص شّمالي د لارض مغطية ب لما، ؤ كاتحتاوي علا كتر من 67% ديال لمساحة د ليابسة د لارض. ف 2015، 6. 5 مليار د بنادم كانو عايشين ف نّص شّمالي، شّي لي كيمتّل كتر من 87% ديال لباشار ديك سّاعة. ب سباب لميلان د لمحور د لارض، لفصول د لعام كيختالفو ما بين نّص شّمالي ؤ نّص لجانوبي. متلاً فاش كيكون لخريف ف نّص شمالي، كيكون فصل رّبيع ف نّص لجانوبي. حاجة خرة لي كاتختالف ما بين هاد جّوج نصوصا د لارض، هيّا تّيجاه ديال قوة كوريوليس، لي كاتاتر ف لعوامل لجوية بحال تّيارات د لما ؤ لهوا. مي عكس ماكيعتاقدو بعض نّاس، هاد لمفعول ماعندو حتا تاتير علا تّيجاه باش كيدور لما لي كيسيل ف دّيور، ف لاڤابو متلاً.
نص جانوبي د لأرض

نّص لجانوبي د لارض هيّا لمنطقة ديال لارض لي جات ف لجانوب ديال خط سّتيواء. 39. 3% ديال لمساحة د نّص لجانوبي د لارض مغطية ب لما، ؤ كاتحتاوي علا قل من 33% ديال لمساحة د ليابسة د لارض. ف 2015، قل من مليار د بنادم كانو عايشين ف نّص لجانوبي، شّي لي كيمتّل 13% ديال لباشار ديك سّاعة. ب سباب لميلان د لمحور د لارض، لفصول د لعام كيختالفو ما بين نّص لجانوبي ؤ نّص شّمالي. متلاً فاش كيكون صّيف ف نّص شمالي، كيكون فصل شّتوة ف نّص لجانوبي. حاجة خرة لي كاتختالف ما بين هاد جّوج نصوصا د لارض، هيّا تّيجاه ديال قوة كوريوليس، لي كاتاتر ف لعوامل لجوية بحال تّيارات د لما ؤ لهوا. مي عكس ماكيعتاقدو بعض نّاس، هاد لمفعول ماعندو حتا تاتير علا تّيجاه باش كيدور لما لي كيسيل ف دّيور، ف لاڤابو متلاً.
پلوطو

پلوطو (سّمية لعلمية:؛ الرموز: ؤلا ) هوّا كوكب قازام كاين ف سّمطة د كايپر ف لمجموعة شّمسية، ؤ لوربيط ديالو كاين مورا نيپتون. پلوطو هوّا اول كسدة فلكية تكتاشفات ف سّمطة د كايپر، ف 1930، ؤ بقا كيتّعتابر كوكب حتال 2006، فاش لمجتمع د لعولاما د لفلك حط تعريف محدد ديال "كوكب"، لي علا ساسو مابقاش پلوطو داخل ف هاد تّصنيف. من تّسعينات ديال لقرن لعشرين كان ديجا تّصنيف ديال پلوطو كا كوكب تحت شّك، بعدما تّكتاشفات شحال من كسدة فلكية عندها قد قريب ل لقد ديال پلوطو، بحال لكوكب لقازام ايريس. پلوطو هوّا تاسع اكبر ؤ عاشر اكتل كسدة ف لمجموعة شّمسية، ؤ عندو خمسة د لاقمار معروفين هوما تشارون، ستيكس، نيكس، كيربيروس، ؤ هيدرا. ف 14 يوليوز 2015، لمركابة نيو هورايزون دارت اول تسافيرة ل پلوطو ؤ خدات اول تصويرة باينة ديالو.
أنطاركتيكا

انطاركتيكا ؤلا لقارة لجانوبية هيّا قارة كاينة ف اقصى لجانوب د لارض، جات ف لمنطقة لقطبية لجانوبية لي كاينة ف نّص لجانوبي د لارض، تقريبا داخلة كاملة ف دّايرة لقطبية لجانوبية، ؤ ضاير بيها لموحيط لجانوبي. لمساحة ديالها 14. 2 مليون كيلوميطر مربع، شي لي كيجعلها لخامسة ف تّرتيب د لقارات من حيت لمساحة، ؤ جوج مرات لمساحة ديال ؤسطراليا. 98% د انطاركتيكا مغطية ب لجاليد لي كيوصل لغلض ديالو ف لموعدّال ل 1. 9 كيلوميطر. ؤ هيّا اقل منطقة من حيت لعاداد د سّكان، لي كيوصل ل 5000 ف فصل صّيف ؤ 1000 ف شّتوة. ف لموعدّال، انطاركتيكا هيّا ابرد ؤ انشف بلاصة ف لارض، ؤ اكتر منطقة كيضربو فيها رّياح. ؤ اغلبية ديالها عيبارة علا صحرا قطبية، ب موعدّال ديال تّساقطات ماكيفوتش 200 ميليميتر ف لعام. انطاركتيكا كاتحتاوي علا 70% د لمخزون ديال لما لعدب ف لعالام علا شكل جاليد، لي يلا داب كامل يقدر يطلّع لمستوى د لبحر ب 60 ميترو.
قتيصاد

لقتيصاد هوّا مجال جتيماعي لي كيتمتّل ف لمجموع ديال لعمليات ديال لينتاج ؤ تّوزيع ؤ لبيع ؤ شّرا، ب ليضافة ل سّتيهلاك ديال سّلاعي ؤ سّربيسات، لي كيمارسو مجموعة د لووكالا لقتيصاديين. هاد تّعريف كيشمل جميع لمومارسات ؤ دّيسكورات ؤ تّجليات لمادية لي مرتابطة ب لينتاج ؤ تّخدام ؤ لجيستيوناج ديال لموارد نّادرة. يلا هضرنا علا شي قتيصاد محدد (ديال بلاد متلاً)، كانعرّفوه حتا ب لپروصيات لي داخلين فيهوم تّقافة، لقيمات، تّعليم، تّطور طّيكنولوجي، تّاريخ، تّنضيم جّتيماعي، لبنيات سّياسية ؤ لقانونية، ؤ زيد عليهوم لجغرافيا، لموارد طّابيعية، ؤ ليكولوجيا. داكشي علاش ماعمّر جوج قتيصادات ماكيكونو بحال بحال.
حوكومة لبكاي لولا

حوكومة لبكاي لولا هي لحوكومة د لمملكة د لمغريب من 7 دجنبر 1955 حتال 26 اكتوبر 1956. تاريخ. تاسسات اول حوكومة ف تاريخ لمغريب ب ضاهير د 7 دجنبر 1955، ؤ كان رايس ديالها هو لبكاي بن مبارك لهبيل. تطور د تشكيلة. تعيين د 10 دجنبر 1955. ف 10 دجنبر 1955، تعين مْحمد باحنيني لكاتب لعام د لحوكومة.
حوكومة لبكاي تانية

حوكومة لبكاي تانية هي لحوكومة د لمملكة د لمغريب من 27 اكتوبر 1956 حتال 16 ابريل 1958. تاريخ. مورما قدمات ستيقالتها حوكومة لبكاي لولا، عاود شكل لبكاي بن مبارك لهبيل حوكومة جديدة ف 27 اكتوبر 1956 ؤ دارت لقسم قدام محمد لخاميس. هاد لحوكومة ماشاركش فيها حيزب شورى ؤ ستيقلال كيما ف لولة.
ليستة د لكتوبا د لمسرح ب داريجة

هاد لپاج كاتحاول تجمع ليستة ديال جميع لكتوبا د لمسرح لي تكتبو ؤ تنشرو ب دّاريجة لمغريبية علا حساب لعام.
إيزابيل ڤيرينفيلز

ايزابيل ڤيرينفيلز باحتة ايتنولوجية سويسرية ميريكانية، متخصصة ف لمنطقة ديال لمغريب لكبير (لمغريب، دزاير ؤ تونس)، خدّامة ف لمعهد لالماني ديال لمسايل دّولية ؤ لامنية، لي عندو دور ستيشاري توجاه لحوكومة د المانيا ؤ لمؤسسات ديالها. ڤيرينفيلز نشرات عاداد د لابحات علا لوضعية ؤ لعلاقات سّياسية ؤ لقتيصادية ديال بلدان لمغريب لكبير، ؤ كاتهضر بزاف د لّوغات منها لالمانية، نّݣليزية، لعربية لفوصحة ؤ دّزايرية. واحد لبحت كانت نشراتو ف اكتوبر 2020، ب عنوان "تّنافس لمغاريبي علا افريقيا جانوب صّحرا"، دار ضجة ف لاعلام لمغريبي، لي وصفاتو بلي كيشعل نار لفتنة مابين المانيا ؤ لمغريب، ؤ بلي كيشجع صناع لقرار ف المانيا باش يحاولو يحدّو من تّطور لقتيصادي د لمغريب باش تونس ؤ دزاير تبقا عندهوم تنافسية. لكاريير. ايزابيل ڤيرينفيلز عندها جنسية مزداوجة ديال سويسرا ؤ ميريكان، ؤ كانت ف لاصل باغة تكون ممتلة، مهنة لي خدمات فيها مدة قصيرة. خدات دّوكتورا ديالها ف لپوليطولوجيا من جاميعة هومبولت ف برلين، ؤ دارت لبحت ديال تّيز د دّوكتورا ديالها ف دزاير. من 2001 ولّات خدّامة باحتة ف لمعهد لالماني ديال لمسايل دّولية ؤ لامنية، ب تركيز علا تّطور سّياسي ؤ جّتيماعي ف بلدان لمغريب لكبير. ف 2010، ولّات نايبة د لمودير ديال مجلس لؤمانا د لمعهد لعالي ديال دّيراسات دّولية ؤ تّنماوية ف جونيڤ ف سويسرا. خدمات كا ؤستادة ف لجاميعة لحورة د برلين ؤ جاميعة هامبورݣ ؤ عندها مجموعة د لابحات لمنشورة. لاراء ديالها. لقضية د صّحرا. ف حوار جراتو معا مجلة زينيث لالمانية، عتابرات ايزابيل ڤيرينفيلز بلي لمغريب "ولّا ف وضعية مرتاحة" بعد لقرار ديال دونالد ترامپ باش تعتارف لميريكان ب سّيادة لمغريبية علا صّحرا. ؤ زادت بلي لپوليزاريو "ولّات كاتحس ب راسها معزولة" حيت نقص لعاداد د لبلدان لي معتارفة بيها، ؤ داكشي علاش كسرات لارميستيس لي دام 29 عام ؤ دارت هجمات علا لحيط لعازل، سيرتو ف معبر لݣرݣرات. ؤ ݣالت بلي من غير دزاير ؤ جانوب افريقيا، ماكاينة حتا شي دولة قوية ف افريقيا كاتعتارف ب لپوليزاريو، داكشي علاش "شّباب صّحراويين مقلقين ؤ غضبانين، ؤ كيحسو بلي ماعندهومش موستقبال". ؤ باش تفسّر علاش لمغريب كيعارض بشكل قوي "سّتيقلال ديال صّحرا لغربية"، ݣالت بلي "شّرعية ديال نّيضام لمغريبي مبنية علا لوحدة تّرابية من 1975"، ؤ بلي عاداد كبير د لمغاربا كيعيشو تماك، ؤ زيدون كاينين مصالح قتيصادية ف لمنطقة. ؤ زادت بلي لجمهورية د دزاير كاتدعم سّتيقلال ديال صّحرا لغربية، كيما دعمات حاراكات ستيقلالية خرة ف افريقيا، حيت "نباتقات من حاراكة ستيقلالية"، ؤ كاتعتابر راسها ديما "مودافيعة علا لبلدان د لجانوب"، داكشي علاش "سهل علا دّزايريين باش يلقاو حل ديال تّسوية". لعمق لافريقي. نتيقادات.
يحيى شفشاوني

يحيى شفشاوني، تولد ف 8 مارس 1937 ف وجدة، كان موهنديس ؤ سياسي مغريبي. حياتو. تولد شفشاوني وسط عائيلة د شرفة شفشاونيين ف 1937 ف وجدة، ملي باه، عبدرحمان، كان قاضي ف لمدينة. خوه لكبير هو عبدالله شفشاوني لي كان وزير مكلف ب لمالية ف حوكومة لبكاي تانية. قرا شفشاوني ف ليسي ݣورو ف رّباط، ؤ موراها كمل قرايتو ف مدراسة لپوليطيكنيك ؤ ف لمدراسة د لمناجم ف باريز. ملي رجع ل لمغريب، خدم رايس د لمصلحة د لمعادن ؤ جيولوجيا ف ويزارة لاشغال لعمومية. بين 1960 ؤ 1962، كان ف لوفد لي كيمتل لمغريب ف جتيماع لعام د لوكالة دّولية د طاقة درية. ف 6 يوليوز 1967، تعين وزير د لاشغال لعمومية ؤ لمواصلات ف حوكومة محمد بنهيمة ؤ بقا ف لپوسط ديالو حتا عينو لحسن تّاني ف 17 يناير 1968 مودير د لمكتب د لابحات ؤ لمساهمات لمعدنية. ف 1971، دارت ادارة لامن لوطني لي كان كيراسها لجينيرال لمدبوح حملة علا وزارا ؤ مسؤولين متورطين ف قضايا د رشوة ؤ لفساد معا شاريكات برانية، من بينها لقضية د پان ام. شفشاوني كان من بين لوحدين لي كانو متاهمين بلي خداو رشوة ف لقضية د لوزين د سكار ف سيدي علال التازي ؤ مشرع بلقصيري ؤ طلبو فلوس ف لمفاوضات معا شاريكة لكندية ورايت. ف لوقيتة لي بداو فيها لعتيقالات كان شفشاوني ف فرانصا، ؤ مشا موراها ل لوندون ؤ عاود رجع ل باريز، شي لي خلا سلطات تطلق مدكرة د لبحت دولية قبل مايقرر يدخل ل لمغريب ف 8 نونبر 1971 ؤ يتشد ف لماطار ؤ علنات عليها ويزارة لعدل. بدات لمحاكمة ف 11 اكتوبر 1972 ف لمحكمة د لعدل لخاصة، ؤ طالبات نّيابة لعامة لحوكم علا شفشاوني ب خمسطاش لعام د لحبس ب تهمة لفساد ؤ ستيغلال نفود، ف لخر حكم عليه لقاضي احمد زغاري ف 15 دجنبر ب طناش لعام د لحبس ؤ خطية د عشرالاف درهم. تسجن شفشاوني ف حبس لعلو ف رّباط ؤ دوز مودة ف سبيطار ملي كان مشدود. خرج ف لخر شفشاوني ب عفو عوام من بعد، ؤ ولا موراها مستتمر ف لعقار. مورما توفا، عطات عائيلتو لارشيڤ ؤ لخزانة ديالو ل لمكتابة لوطنية د لمملكة لمغريبية.
صلاح الدين بنموسى

صلاح الدين بنموسى (مزيود ف 28 مارس 1945 ف الدارلبيضا) هوا كاتب مسراحي ؤ مومتيل مغريبي. بان اول مرة ف لمسرح لبلدي د دار البيضا عام 1964 معا فرقة الطيب الصديقي. قبل ماينتاقل ل لعامال السينمائي و التيلفيزيوني من افلام و موسلسالات و سيتكومات. لاعمال ديالو. ريپيرطوار د صلاح الدين بنموسى غني ب لاعمال لي موزعة ب هاد شّكل:
ݣوتيي (دارلبيضا)

ݣوتيي (ب لفرانصاوية: Gauthier) هو حي ف دارلبيضا، ف لمغريب. جا ف صونطر د لمدينة، ؤ محادي ف شمال لغربي ب شاريع انفا، ف شمال شرقي ب شاريع مولاي يوسف، ف لجانوب ب شاريع محمد رزقطوني ؤ توين سانطر، ؤ ف شرق ب حاديقة لجاميعة لعربية. هاد لحي د سكنة ؤ لبيرويات معروف خصوصا ب ريسطورات ؤ لقهاوي لي فيه. متحف ڤيلا لفنون ؤ لمعهد د سيرڤانطيس كاينين ف هاد لحي.
سليمان بن حيون

سليمان بن حيون (ب لعبرية שלמה ן' חייון)، تولد ف 30 يوليوز 1867 ف وهران ؤ مات ف 22 مارس 1921 ف طانجا، هوّا طبايعي ؤ صحافي يهودي مغريبي اصلو من تطوان. كان نتاقل ل طانجا ملي عرض عليه لبزناس ليهودي لمغريبي حاييم بنشيمول لي كان متعاون معا سّلطات لفرانساوية. بن حيون كان كيهضر ب لعربية، دّاريجة ليهودية، لفرانساوية، سّپنيولية، ؤ ماشي متوكد ولاكين غالبان كان كيهضر حتا لعبرية. حياتو. بن حيّون درس تاطباعت ف پاري، ؤ انڤيستا ف دوزان متطور ف زمانو ديال طّباعة لي سيفط ل طانجا، ؤ اسس دار د طّباعة (مطباعة د سليمان بن حيون) ف شارع لقاضي. ؤ كان عندو حتا ستوديو ديال لفوطوݣرافي. اسّس مجموعة ديال جّورنالات، من بينهوم: كول اسرائيل (ف 1891)، ميباصير طوڤ (من 1894 تال 1895)، ؤ موغرابي (ف 1904) ب دّاريجة ليهودية لي ماستامروش بزاف، ؤ جورنال لحرية لي كان كيصدر ب دّاريجة ليهودية ؤ ب لفرانساوية (من 1915 تال 1922)، ؤ لي كان مهتم ب شؤون ليهود ف لمغريب. دار د طباعة ديالو. هاد دّار كانت عندها اصدارات لي اسّسها بن حيون، ؤ اصدارات خرين بحال جورنال الصباح لي اسسو صّحافي لّبناني وديع كرم. مي كانت كاتطبع حتا حوايج خرين بحال لوراق د لعراضات ل لحتيفالات لعائلية. لافكار ديالو. سليمان بن حيون كان صهيوني ؤ انساني، ؤ كان منتامي ل لحاراكة لماسونية.
حاييم بنشيمول

حاييم بنشيمول (مزيود ف 1834، مات ف 1915) هوّا بيزنيسمان ؤ ديپلوماسي مغريبي يهودي. الاتفاق د مدريد د 1880 كان عطاه ؤ لفاميلة ديالو حماية خاصة ب فضل دّور ديالو كعميل ديال سّلطات لفرانساوية ف طنجة، سيرتو ف الترجمة و عقد صّفقات، و لي كانت عيناتو قونصول د فرانسا علا لعرايش. حاييم بنشيمول كينحادر من لفاميلة د بنشيمول اليهودية الفاسية، لي لعبو ادوار مهمة ف تّاريخ د المغرب، و كانو ناس د لبيزنيس، سوفارا و مترجمين. كان كينتمي للحركة الماسونية، و ف 1890 تّنتاخب رئيس ديال اللّجنة اليهودية ف طنجة، و كان حتا رئيس ديال اللّجنة المحلية د الحتلاف اليهودي الكوني. حاييم بنشيمول بنا سبيطار بنشيمول ف طنجة ب فلوسو ف 1904، لي بقا خدّام كا دار د العجزة حتا هدّماتو سّلطات ف 2010.
لسان لمغريب

لسان لمغريب (ب لعربية: لِسَانُ المَغرِب) كان جورنال مغريبي ب لعربية خرج ف 1907 ف طانجا. كان اسسو جوج خوت لوبنانيين، فرج الله نمّور ؤ ارتور نمّور. ؤ تشهر ب نشير د مشروع دستور د 1908 ؤ بريات مفتوحة ل سلطان عبدلعزيز ؤ موراه عبدلحفيض. تاريخ. "لسان لمغريب" اسسو ف 1907 جوج خوت لوبنانيين، فرج الله نمور، كتاتبي تولد ف 1865 ف صيدا، ؤ خوه ارتور نمور، لي كان صحافي موهوب. سافرو ل ؤروپا، لمغريب، امريكا لجانوبية، طرابلس، تونس، باريز ؤ لوندون قبل ما يوصلو ل طانجا ف يناير 1906 باش يقلبو علا خدمة ؤ ياسسو شي منشور ب لعربية. لقنصلية لالمانية ف طانجا كانت باغة تلقا شي منشور ب لعربية لي يقدر يعاون لمصالح لالمانية ف لمغريب، ؤ منها خداو لخوت نامّور منها علا لمعاونة لي كانو باغيين. خداو ݣاع لادوات ؤ لحوايج لي محتاجين من لمطبعة لكاطوليكية د لبّاوات ليسوعيين ف بيروت. اول نمرة د "لسان لمغريب" خرجات ف 8 فبراير 1907. كان جورنال سيماني ب لعربية فيه ربعة د صفاحي، ؤ خدام فيه فرج الله كا مودير د لقيسم سياسي ؤ ارتور مودير د نشير. ب تشجيع من لفرانصيص، اسسو لانصار د سلطان عبدلعزيز جورنال صّباح ف طانجا ف 1904. ف لوقيتة د "لحفيضية" (1907-1908)، مطايفة بين لخوت عبدلعزيز ؤ عبدلحفيض علا لعرش لمغريبي، كان جورنال لفرانصاوي لمكتوب ب لعربية سّعادة كيشجع عبدلعزيز. نشرات "لسان لمغريب" بريات مفتوحة ل سلطان عبدلعزيز ؤ موراه عبدلحفيض. ف نمرة د 14 فبراير 1908 د لسان لمغريب، اكد جورنال لبيع ديالو ل لمخزن د سلطان عبدلحفيض ؤ بلي ماليه غادي يخدمو ليه. ف شهورا من بعد ما تسنا لبيع، كلشي مشا مزيان، حتال ل تقريبان عام من بعد، ملي لمخزن ما لتازمش ب لمسؤوليات لمالية لي عليه ؤ بداو لخوت نمّور كينشرو محتوى تشهيري ب لمخزن ؤ كينتاقدو دّولة من ݣاع لجيهات. ف 1908، امر عبدلحفيض باش يتطلق جورنال لفجر، لي خرج ف 27 يونيو 1908، باش يروج ل لافكار ديالو.